Diari Oficial de la Generalitat Valenciana


Sumari del DOGV 3012, del 12-06-1997 (1997/7686)

RESOLUCIÓ de 9 d'abril de 1997, de la Universitat Politècnica de València, per la qual es convoquen proves selectives d'accés al grup A, sector d'administració especial, analistes de sistemes/aplicacions, pel sistema de concurs oposició lliure.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3012

Data del DOGV
:   12-06-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/7686


Data del document
:   09-04-1997

Organisme emissor
:   Universitat Politècnica de València

Tipus de document
:   Resolució

RESOLUCIÓ de 9 d'abril de 1997, de la Universitat Politècnica de València, per la qual es convoquen proves selectives d'accés al grup A, sector d'administració especial, analistes de sistemes/aplicacions, pel sistema de concurs oposició lliure.
  
Amb la finalitat d'atendre les necessitats de personal en aquesta administració pública encarregada del servei públic de l'educació superior, aquest Rectorat, fent ús de les competències que li atribueix l'article 18 en relació amb l'article 3.2.e. de la Llei de Reforma Universitària, i segons el que estableix l'article 48.6. dels Estatuts de la Universitat Politècnica de València, acorda convocar proves d'accés al grup A, sector d'administració especial, de la Universitat Politècnica de València, segons les bases següents:
  
  
1. Objecte de la convocatòria
  
1.1 Aquesta convocatòria té per objecte la selecció de personal per a cobrir un lloc vacant del grup A, sector d'administració especial, de la Universitat Politècnica de València, pel torn d'accés lliure, mitjançant el sistema de concurs oposició, inclosa en l'oferta pública d'ocupació d'aquesta Universitat Politècnica de València per a l'any 1996.
  
1.2 Segons el que preveu l'article 49.3 de la Llei de Reforma Universitària i l'article 1.1.c del Text Refós de la Llei de la Funció Pública Valenciana, la realització d'aquestes proves selectives s'ajustaran al que es preveu en el Text Refós de la Llei de la Funció Pública Valenciana de 24 d'octubre de 1995 (tal com s'ha publicat en la Resolució de 23 de novembre de 1995), modificat per la Llei 8/1995, de 29 de desembre, de mesures fiscals, administratives i d'organització de la Generalitat i els Estatuts de la Universitat Politècnica de València.
  
2. Condicions generals dels aspirants
  
2.1 Per a ser admés a aquestes proves selectives els aspirants hauran de tenir els requisits següents:
  
a) Tenir la nacionalitat espanyola o la d'un dels altres estats membres de la Unió Europea o dels estats amb els quals siga d'aplicació la lliure circulació de treballadors i treballadores, en els termes previstos en la llei estatal que regula aquesta matèria.
  
  
b) Tenir 18 anys complits i no tenir l'edat de jubilació.
  
  
c) Estar en possessió del títol de llicenciat, arquitecte, enginyer o equivalent, o complir les condicions per a obtenir-lo en la data en què acabe el termini de presentació d'instàncies
  
d) No patir malaltia o defecte físic que impedisca l'exercici de les funcions corresponents.
  
e) No estar inhabilitat o inhabilitada penalment per a l'exercici de funcions públiques.
  
f) No haver estat separat o separada mitjançant expedient disciplinari de qualsevol administració o treball públics.
  
2.2 Les condicions per a ser admesos a les proves han de reunir-se en el moment d'acabament del termini de presentació de sol·licituds i mantenir-se durant tot el procés selectiu fins al moment de la presa de possessió.
  
3. Aspirants amb discapacitació
  
El tribunal establirà, per a les persones discapacitades que ho sol·liciten, les adaptacions necessàries per a la realització de les proves. Amb aquesta finalitat, les persones interessades hauran de fer la petició corresponent en la sol·licitud de participació en aquesta oposició.
  
  
4. Sol·licituds
  
4.1 Els qui vulguen prendre part en aquestes proves selectives hauran de fer-ho constar en la sol·licitud segons el model de l'annex I, que es facilitarà de manera gratuïta al Servei de Recursos Humans de la Universitat Politècnica de València, camí de Vera, s/n, València, edifici de Rectorat.
  
4.2 Les sol·licituds s'adreçaran al rector de la Universitat Politècnica de València, camí de Vera, s/n, 46795 València, en el termini de 20 dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana. S'haurà d'adjuntar a la sol·licitud una fotocòpia del document nacional d'identitat o del passaport en el cas dels nacionals dels estats membres de la Unió Europea o dels estats als quals siga aplicable la lliure circulació de treballadors i treballadores.
  
4.3 La presentació de sol·licituds es podrà efectuar en el Registre General de la Universitat Politècnica de València, camí de Vera, s/n, 46726 València, edifici de Rectorat, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
4.4 Els drets d'examen seran de 3.302 pessetes, que s'ingressaran en el compte corrent número 76017316934628, «Taxes», de la Caixa d'Estalvis de València, Castelló i Alacant (Bancaixa) a la urbana 724, situada a la Universitat Politècnica de València, camí de Vera, s/n, CP 46729, València. El justificant de pagament dels drets d'examen es farà amb la impressió del segell, en la sol·licitud, de l'entitat esmentada. En cap cas la sola presentació i pagament no comportarà la substitució del tràmit de presentació, dins del termini i en la forma escaient, de la sol·licitud davant l'òrgan indicat en la base 4.2.
  
5. Admissió d'aspirants
  
5.1 Acabat el termini de presentació de sol·licituds, després de verificar que s'ha fet el pagament dels drets d'examen, el rector dictarà una resolució, que es publicarà en el Diari Oficial de la Generalitat Valenciana, que contindrà la relació provisional d'admesos i d'exclosos a la realització de les proves.
  
5.2 Els aspirants podran, en cas d'error o d'exclusió, esmenar els defectes en què hagen incorregut en la seua sol·licitud, o fer les al·legacions que troben convenients en el termini de 10 dies hàbils comptadors a partir de l'endemà de la publicació de la relació provisional d'admesos i d'exclosos en el Diari Oficial de la Generalitat Valenciana.
  
5.3 En tot cas, per tal d'evitar errors i, si escau, possibilitar-ne l'esmena dins del termini i en la forma escaient, els aspirants comprovaran fefaentment no sols que no figuren en la relació provisional d'exclosos sinó, a més a més, que els seus noms i dades consten correctament en les pertinents relacions d'admesos.
  
  
5.4 Seran causes d'exclusió, a més de les indicades en altres apartats d'aquestes bases:
  
- L'omissió de la signatura en la sol·licitud.
  
- No adjuntar-hi la fotocòpia del document nacional d'identitat o del passaport.
  
- No pagar els drets d'examen.
  
5.5 Transcorregut el termini de 10 dies, esmenats els efectes si calguera, i vistes les al·legacions que corresponguen, es dictarà resolució que contindrà la relació definitiva d'admesos i d'exclosos i, amb almenys una antelació de 15 dies, la data, el lloc i l'hora de realització i d'inici dels exercicis, que es publicarà en el Diari Oficial de la Generalitat Valenciana.
  
6. Proves selectives
  
6.1 El procediment de selecció es farà pel sistema de concurs oposició lliure.
  
6.2 Fase d'oposició: constarà dels dos exercicis, de caràcter obligatori i eliminatoris, que s'indiquen a continuació.
  
6.2.1 Primer exercici. Es farà per escrit i versarà sobre els coneixements que s'especifiquen en l'annex II d'aquesta convocatòria.
  
Aquest exercici serà en forma de test amb quatre respostes alternatives, de les quals només una serà la correcta.
  
6.2.2 Segon exercici. Consistirà en una prova teoricopràctica sobre el temari especificat en l'annex II.
  
6.3 Fase de concurs
  
Els aspirants que hagen superat la fase d'oposició tindran un termini de 10 dies hàbils, comptadors a partir de l'endemà de la publicació de les llistes definitives de la fase d'oposició al tauler d'anuncis del Servei de Recursos Humans - Secció de PAS, per a presentar el currículum juntament amb la documentació acreditativa; s'entendrà que hi renuncia tot opositor que no la presente.
  
  
La valoració en la fase de concurs es farà segons el barem que s'especifica tot seguit:
  
6.3.1 Titulació acadèmica, fins a un màxim de 2 punts. El títol de doctor es puntuarà amb 2 punts.
  
6.3.2 Experiència professional contractual, fins a un màxim de 4 punts. Experiència professional contractual en llocs de treball amb funcions similars a les dels llocs oferits, fins a un màxim d'un punt per any complet de serveis prestats.
  
6.3.3. Altres mèrits, fins a un màxim de 9 punts, de la manera següent:
  
5.9.7.3 Cursos de formació i perfeccionament específics. Es valoraran fins a un màxim de 3 punts els cursos de formació i perfeccionament de caràcter sectorial que tinguen relació directa amb les funcions del lloc de treball convocat. Aquests cursos només es valoraran si van ser convocats o organitzats per la Universitat, per instituts o per escoles oficials de formació de funcionaris, o per altres entitats sempre que en aquest darrer cas hagueren estat homologats per l'Institut Valencià d'Administració Pública. La valoració de cada curs s'efectuarà a partir de la seua durada segons l'escala següent:
  
- De 100 o més hores: 2,50 punts.
  
- De 75 o més hores: 2,00 punts.
  
- De 50 o més hores: 1,50 punts.
  
- De 25 o més hores: 1,00 punts.
  
- De 15 o més hores: 0,50 punts.
  
1.1.5.3 Cursos de formació i perfeccionament genèrics. Es valoraran fins a un màxim de 2 punts els cursos de formació i perfeccionament de caràcter general o sector que, tot i tenir per objecte la formació en alguna de les àrees de coneixement pròpies de l'organització o actuació de l'administració, no tinguen relació directa amb les funcions del lloc de treball convocat. Aquests cursos només es valoraran si van ser convocats o organitzats per la Universitat, per instituts o per escoles oficials de formació de funcionaris, o per altres entitats sempre que en aquest darrer cas hagueren estat homologats per l'Institut Valencià d'Administració Pública. La valoració de cada curs s'efectuarà a partir de la seua durada segons l'escala següent
  
- De 100 o més hores: 2,00 punts.
  
- De 75 o més hores: 1,50 punts.
  
- De 50 o més hores: 1,00 punt.
  
- De 25 o més hores: 0,50 punts.
  
- De 15 0 més hores: 0,20 punts.
  
1.8.7.0 Idiomes comunitaris: amb un màxim de 2 punts; només es valoraran els estudis de l'escola oficial d'idiomes o de centres homologats.
  
4.0.4.5 Valencià: fins a un màxim de 3 punts, sempre que s'acredite estar en possessió del certificat pertinent o homologació expedits per la Junta Qualificadora de Coneixements del Valencià, segons l'escala següent:
  
- Coneixement oral: 0,75 punts.
  
- Coneixement de grau elemental: 1,25 punts.
  
- Coneixement de grau mitjà: 2,50 punts.
  
- Coneixement de grau superior: 3,00 punts.
  
7. Qualificació dels exercicis
  
7.1 El primer exercici es puntuarà de 0 a 10 punts. Cada pregunta contestada correctament es valorarà amb 1 punt, les contestades erròniament descomptaran un terç de punt sobre les correctes i les contestacions en blanc no puntuaran. Caldrà obtenir un mínim de 5 punts per a superar aquest exercici.
  
7.2 El segon exercici es puntuarà de 0 a 10 punts; els aspirants que no arriben a un mínim de 5 punts seran eliminats.
  
7.3 La qualificació resultant dels dos exercicis serà determinada per la suma de puntuacions obtingudes en cadascun d'aquests.
  
  
A continuació es configurarà una relació que s'ordenarà por puntuació de major a menor i s'interromprà quan el nombre d'inclosos en aquesta coincidisca amb el nombre de vacants convocades. Només les persones incloses en aquesta relació seran declarades aprovades en aquestes proves selectives.
  
En cas d'empat entre aspirants l'ordre s'establirà segons la major puntuació obtinguda per cada aspirant en el primer exercici, i en segon lloc, si continua havent-hi empat, es considerarà la major puntuació obtinguda en el segon i tercer exercici, per aquest ordre. Si continua havent-hi empat, l'ordre s'establirà mitjançant sorteig públic d'aquests.
  
Només els inclosos en aquestes relacions podran passar a fer el concurs de mèrits.
  
7.4 El concurs de mèrits es valorarà d'acord amb el barem que s'indica en la base 6.3. d'aquesta convocatòria.
  
7.5 La qualificació final s'obtindrà sumant l'obtinguda en les fases d'oposició i concurs.
  
8. Desenvolupament de les proves selectives
  
8.1 Els exercicis tindran lloc a València.
  
El primer exercici es farà al lloc, en la data i l'hora que s'establisca en la resolució per la qual s'aprova i es publica en el Diari Oficial de la Generalitat Valenciana la llista definitiva d'admesos i exclosos a les proves objecte d'aquesta convocatòria.
  
8.2 Els aspirants seran convocats per a cada exercici en crida única. Els membres del tribunal qualificador i el personal col·laborador no permetran l'accés a la sala on es faça l'exercici de les persones que hi compareguen una vegada conclosa la crida dels aspirants convocats.
  
Els aspirants hauran d'acreditar la seua personalitat mitjançant la presentació del document nacional d'identitat, o del resguard amb fotografia, del passaport o del permís de conduir; no seran vàlides a aquest efecte les fotocòpies compulsades d'aquests documents; com també de l'exemplar per a l'interessat de la sol·licitud d'admissió a les proves.
  
8.3 Començades les proves, l'anunci de realització dels altres exercicis, el farà públic el tribunal al local en què s'haja fet l'anterior i al tauler d'anuncis del Servei de Recursos Humans - Secció de PAS situat a l'edifici de Rectorat, amb una antelació mínima de 48 hores.
  
9. Publicitat de les llistes
  
9.1 Després de la realització de cadascuna de les proves, el tribunal farà pública, mitjançant anunci als locals on s'hagen fet i al tauler d'anuncis del Servei de Recursos Humans - Secció PAS, la llista d'aspirants que les hagen superades.
  
Així mateix, les relacions a què fa referència la base 7.4 es publicaran als llocs ja esmentats.
  
9.2 El tribunal elevarà al rector les llistes definitives dels aspirants que han superat les proves per ordre de puntuació, a les quals fa referència l'apartat 7.4., perquè siguen publicades en el Diari Oficial de la Generalitat Valenciana.
  
10. Coneixements de valencià
  
10.1 Els qui superen les proves selectives acreditaran els coneixements de valencià amb la presentació dels certificats, diplomes o títols, que hagen estat homologats per la Generalitat Valenciana.
  
  
10.2 Els qui no puguen acreditar aquests coneixements, segons el que s'estableix en el punt anterior, hauran de fer el curs específic de valencià al qual es refereix l'article 9.4 del Decret Legislatiu de 24 d'octubre de 1995.
  
11. Presentació de documents
  
11.1 En el termini de 20 dies hàbils, comptadors a partir de l'endemà de la publicació en el Diari Oficial de la Generalitat Valenciana de les relacions d'aprovats, els aspirants proposats hauran de presentar en el Servei de Recursos Humans - Secció de PAS d'aquesta Universitat, la documentació següent:
  
a) Certificat de naixement expedit pel registre civil corresponent o fotocòpia del document nacional d'identitat o del passaport en el cas dels nacionals dels estats membres de la Unió Europea o dels estats als quals siga aplicable la lliure circulació de treballadors i treballadores.
  
b) Fotocòpia compulsada del títol acadèmic exigible segons aquesta convocatòria.
  
c) Declaració de no haver estat separat o separada mitjançant expedient disciplinari de qualsevol administració o càrrec públic, com també de no trobar-se inhabilitat o inhabilitada penalment per a l'exercici de les funcions públiques.
  
d) Certificat mèdic acreditatiu de posseir la capacitat física necessària per a l'exercici de les funcions dels llocs de treball oferits.
  
e) Els aspirants discapacitats hauran de presentar una certificació de la Conselleria de Treball i Afers Socials o d'altres òrgans competents d'altres administracions públiques, que acredite discapacitació igual o superior al 33%, com també la seua capacitat per a exercir les funcions que corresponguen a les vacants oferides.
  
  
11.2 La no presentació de la documentació dins del termini indicat, llevat de casos de força major, o falsedat de documents, provocaran la invalidació de les actuacions de l'aspirant i, respecte a aquest, la nul·litat subsegüent dels actes del tribunal, sense perjudici de les responsabilitats en què l'aspirant haguera pogut incórrer.
  
  
En aquest supòsit, el tribunal podrà proposar de manera addicional la inclusió en les relacions dels aspirants aprovats d'un nombre igual al d'exclosos seguint els criteris d'ordre de puntuació de major a menor.
  
12. Nomenament de funcionaris
  
Conclòs el procés selectiu i transcorregut el termini de presentació de la documentació, els qui l'hagen superat seran nomenats funcionaris de carrera mitjançant resolució que es publicarà en el Diari Oficial de la Generalitat Valenciana, amb especificació de la destinació adjudicada, segons l'ordre de puntuació obtingut pels aspirants i segons la petició de destinació a partir dels llocs vacants oferits.
  
13. Tribunal
  
13.1 El tribunal qualificador d'aquestes proves selectives serà nomenat pel rector una vegada s'hagen publicat les llistes definitives d'admesos i d'exclosos.
  
13.2 El tribunal, per a la realització de les proves, podrà designar els col·laboradors, ajudants i assessors especialistes que trobe oportuns.
  
13.3 Els membres del tribunal, i també els assessors, hauran d'abstenir-se de participar-hi i podran ser recusats pels interessats quan hi concórrega alguna de les circumstàncies previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Així mateix, també se n'hauran d'abstenir els qui hagueren fet tasques de preparació d'aspirants en els cinc anys anteriors a la publicació d'aquesta convocatòria.
  
13.4 El tribunal, com també els col·laboradors, els ajudants i el personal especialista, podran exigir als aspirants, en qualsevol moment, que acrediten la seua identitat segons el que es preveu en la base 8.2.
  
13.5 A l'efecte de comunicacions i de qualsevol altra incidència, la seu del tribunal serà a la Universitat Politècnica de València, camí de Vera, s/n, 46806 València
  
13.6 Al tribunal se li aplicarà el que s'estableix en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis tenint en compte el que s'estableix en l'article 3 de la Llei 8/1995, de 29 de desembre, de mesures fiscals, administratives i d'organització de la Generalitat Valenciana.
  
14. Recursos
  
Contra la convocatòria, les bases i els actes administratius que deriven d'aquesta, s'hi podrà interposar un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, dins del termini de dos mesos comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
Com a requisit per a la interposició del dit recurs, s'haurà de fer la comunicació prèvia de la dita interposició a l'òrgan administratiu autor de l'acte, segons s'exigeix en l'article 110.3. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
Davant les actuacions del tribunal podrà interposar-se un recurs ordinari previst en l'article 114 Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en el termini d'un mes comptador a partir de l'endemà de ser publicades.
  
El recurs podrà interposar-se davant l'òrgan que va dictar l'acte que s'impugna o davant el rector com a òrgan competent per a resoldre'l.
  
  
València, 9 d'abril de 1997.- El rector de la Universitat Politècnica de València. Justo Nieto Nieto.
  
  
  
ANNEX II
  
  
Temari de las proves selectives
  
  
Tema 1. Transmissió de dades. Generalitats. Conceptes previs: comunicació, informació i transmissió. Elements d'un sistema de TD. Conceptes generals sobre TD: velocitat de modulació, baud, velocitat de transferència de dades, transferència sèrie/paral·lel, sincronisme, transferència síncrona/asíncrona. Suports físics de comunicacions. Commutació de circuits, missatges, paquets.
  
  
Tema 2. Mitjans de comunicació. Generalitats. Tipus de cable. Enllaços òptics. Enllaços de ràdio i microones. Comunicacions via satèl·lit.
  
Tema 3. Control de la comunicació en la xarxa. Detecció i correcció d'errors. Detecció de pèrdua i duplicació. Identificació del camí. Control del flux.
  
Tema 4. Protocols jerarquitzats. Conceptes generals. Model de referència ISO: definició, jerarquització del model i nivells.
  
  
Tema 5. Modulació, mòdems i comunicació. Modulació: definició i tipus. Mòdems: concepte i funcions. Normalització. Transceptors. Multiplexors i concentradors. Commutadors i ponts. Encaminadors.
  
Tema 6. Nivell d'enllaç. Definició i serveis. Protocols elementals. Protocols de finestra lliscant.
  
Tema 7. Nivell de xarxa. Definició i serveis. Circuit virtual vs. datagrama. Algorismes d'encaminament. Control de congestió i estratègies.
  
Tema 8. Xarxes d'àrea local. Concepte i usos. Topologies. Protocols d'accés al medi: accés controlat i accés aleatori. El medi físic. Normalització: estàndards IEEE.
  
Tema 9. TCP/IP. Generalitats. Sistema d'adreçament. Servei de noms. Protocol IP. Protocol TCP. Protocol UDP. Mètodes de configuració.
  
Tema 10. Internet. Estructura i funcionament. Organització. Modes d'accés. Aplicacions.
  
Tema 11. Nivell de transport. Definició i serveis. Encaminament i establiment de la connexió. Control de flux. Multiplexació. Interconnexió de xarxes. Passarel·les.
  
Tema 12. Nivell de sessió. Definició i serveis. El model del servei. Conceptes fonamentals. Model client-servidor. Procediment de crida remota.
  
Tema 13. Nivell de presentació. Definició i serveis. Seguretat i privacitat en la xarxa. Tècniques de compressió. Criptografia.
  
Tema 14. Nivell d'aplicació. Definició i serveis. Computació distribuïda. Sistemes operatius distribuïts i de xarxa.
  
Tema 15. Serveis del nivell d'aplicació: terminal virtual, transferència de fitxers, correu electrònic i serveis d'informació.
  
Tema 16. Xarxes de dades: generalitats. Xarxa Internet. Xarxes públiques de paquets. Arquitectura de xarxes basades en TCP/IP, NetBIOS i IPX.
  
Tema 17. Sistemes operatius: definició i conceptes generals. Estructura. Processos: definició, estats, comunicació entre processos, planificació.
  
Tema 18. Arquitectura de computadors. Definició i arquitectura. Elements essencials d'un ordinador. La microprogramació com a suport de l'arquitectura.
  
Tema 19. Arquitectures avançades de computadors. Computació paral·lela: processadors segmentats i amb anticipació. Processadors matricials. Multiprocessadors. Màquines de flux de dades. Arquitectura RISC.
  
Tema 20. Microinformàtica. Equips: arquitectura, components i perifèrics. Sistemes operatius: MS-DOS, MS-Windows, Mac-OS.
  
  
Tema 21. Xarxes telefòniques. Estructura. Topologies de xarxes amb connectivitat permanent. Jerarquies de commutació. Centraletes.
  
Tema 22. Sistemes analògics de transmissió. Sistemes a dos fils. Conversió a quatre fils. Generació i control d'ecos. Diafonia.
  
  
Tema 23. Sistemes digitals de transmissió. Codificació digital. MIC. Modulació delta. Codificació de subbanda. TDM. Commutadors temporals.
  
Tema 24. Encaminament en sistemes telefònics. Estudi del tràfic. Rutes. Bloqueig. Senyalització.
  
Tema 25. Característiques del tràfic telefònic. Sistemes amb pèrdua. Sistemes amb espera. Cues.
  
Tema 26. Xarxa digital de serveis integrats. Conceptes fonamentals. Arquitectura i configuracions. Interfícies. Protocols.
  
Tema 27. Sistemes de cablatge. Tipus de cable. Normatives. Paràmetres de disseny.
  
Tema 28. Sistemes de vídeo. Fonts de senyal de vídeo. Receptors. Normalització. Enregistrament de senyals de vídeo. Processadors de senyal.
  
Tema 29. Sistemes de videoconferència. Mecanismes de codificació. Mitjans de transmissió. Aplicacions.
  
Tema 30. Sistemes de comunicacions mòbils. Sistemes de telefonia cel·lular. Consideracions de potència. Paràmetres de disseny.
  
  
Tema 31. La Constitució Espanyola. Drets i deures fonamentals. El Govern i les Corts Generals de l'estat, composició i funcions.
  
Tema 32. L'Estatut d'Autonomia de la Comunitat Valenciana. El president de la Generalitat Valenciana. Les Corts Valencianes i el Govern Valencià.
  
Tema 33. La Llei Orgànica de Reforma Universitària.
  
Tema 34. Els Estatuts de la Universitat Politècnica de València.
  
  
Tema 35. La Llei de la Funció Pública de la Generalitat Valenciana.
  
Tema 36. El pressupost. Estructura i gestió. El pressupost de la Universitat Politècnica de València.